DA Den Europæiske Unions Tidende CE 84/18

(2004/C 84 E/0021)

SKRIFTLIG FORESPØRGSEL P-2373/03

af Francesco Fiori (PPE-DE) til Kommissionen

(16. juli 2003)

Om: Evaluering af den fælles markedsordning for tobak

— I forordning (EF) nr. 1636/98 (1) ændredes artikel 26 i forordning (EØF) nr. 2075/92 (2) om den fælles markedsordning for tobak som følger: » … Inden den 1. april 2002 forelægger Kommissionen Europa-Parlamentet og Rådet en rapport om, hvorledes den fælles markedsordning for råtobak har fungeret.«

— I februar 2002 overdrog Kommissionen via en udbudsprocedure selskabet Cogea at udføre en evaluering af den fælles markedsordning for råtobak, og arbejdet, som skulle have været afsluttet senest oktober 2002, er stadig i gang.

— Cogea har leveret et fuldstændigt udkast af det bestilte dokument, men dog først i december 2002.

Kan Kommissionen besvare følgende spørgsmål:

1. Hvorfor er dokumenterne blevet sendt så sent til Parlamentet i forhold til den fastlagte frist, og hvornår bliver det endelige dokument forelagt?

2. Mener Kommissionen, den har opfyldt bestemmelserne ved at udsende sit dokument af 8.11.2002, og i bekræftende fald, af hvilken grund har den anmodet en ekstern konsulent om at foretage en yderligere undersøgelse, som den tillægger stor betydning?

3. Hvilke kompetencer og erfaringer råder Cogea over inden for tobakssektoren, der har gjort det muligt for Cogea at få kontrakten, og hvor stort et beløb drejer kontrakten sig om?

4. Hvem er medlem af den kontrolkomité, der har fulgt Cogeas arbejde? Er det rigtigt, at der blandt medlemmerne også er tjenestemænd fra Tobaksenheden under GD landbrug, da deres arbejde ifølge udbuddet også skal evalueres? Er det rigtigt, at denne komité ikke blot har skullet kontrollere, at Cogeas arbejde blev udført til tiden og i overensstemmelse med bestemmelserne, men også har krævet betydelige ændringer af teksten, hvorved den eksterne eksperts uafhængighed i betydelig grad forringes?

5. Kan Kommissionen sende Parlamentet de foreløbige dokumenter fra undersøgelseskomitéen og Cogeas udkast til rapport, der blev afleveret i december 2002, og de efterfølgende ajourføringer, medens man venter på at modtage et eksemplar af den endelige rapport?

Svar afgivet på Kommissionens vegne af Franz Fischler

(17. september 2003)

Som anført af det ærede medlem blev Kommissionens rapport til Europa-Parlamentet og Rådet offentliggjort den 6. november 2002 under nummeret SEC(2002) 1183. Det drejer sig om en faktuel rapport, der opfylder reglerne, hvor der kræves en rapport om, hvorledes den fælles markedsordning for råtobak fungerer. Parallelt med denne faktuelle rapport, der blev udarbejdet af Kommissionens tjenestegrene, bestilte Kommissionen en evaluering af den fælles markedsordning for råtobak. Denne evaluering blev i februar 2002 overdraget selskabet COGEA, der forelagde et udkast til rapport i december 2002.

Herefter følger svarerne punkt for punkt på det ærede medlems spørgsmål.

Den rapport, som COGEA forelagde i december 2002, blev ikke accepteret af styringsgruppen for evalueringen. Den blev revideret to gange. Den første revision blev forelagt den 1. april 2003 og den anden den 1. juli 2003.

En af hovednyhederne i den sidste version er inddragelsen af dataene for 2001-høsten, hvilket gør det muligt at forøge analyseperioden efter reformen af den fælles markedsordning for råtobak i 1998 fra to til tre år. Disse data blev sendt til COGEA, så snart de forelå ved udgangen af 2002. Deres inddragelse i evalueringen var ikke fastsat i de oprindelige udbudsbetingelser, men skete ved en fælles overenskomst mellem kontrahenten og styringsgruppen, da den udgør en væsentlig forbedring af analysen.

Versionen af 1. juli 2003 er den endelige version og blev accepteret ved en officiel note den 25. juli 2003. Betalings- og formidlingsprocedurerne er i gang. Det siger sig selv, at parlamentet modtager en kopi af denne rapport. Styringsgruppen agter endvidere at foreslå, at rapporten offentliggøres på Internet, sandsynligvis i september 2003.

Kommissionens rapport til Europa-Parlamentet og Rådet, som det ærede medlem henviser til, blev offentliggjort den 6. november 2002 under SEC(2002) 1183. Som angivet ovenfor opfylder denne rapport reglerne, hvor der krævedes en rapport om, hvorledes den fælles markedsordning for råtobak har fungeret. Den er hovedsagelig af faktuel art.

Den evaluering, der blev overdraget COGEA, opfylder andre mål: udover beskrivelsen af den fælles markedsordning vedrører evalueringsspørgsmålene i udbudsbetingelserne bl.a. producenternes indkomst, virkningen for det lokale erhvervsliv og den fælles markedsordnings virkning for folkesundheden og miljøet. Desuden indgår evalueringen i den evalueringspolitik, som Kommissionen og Generaldirektoratet (GD) for Landbrug fører, og de fælles markedsordninger bliver omfattet af en sådan evaluering én efter én. Det ærede medlem kan indhente flere oplysninger i udbudsbetingelserne for evalueringen. En kopi af udbudsbetingelserne sendes direkte til det ærede medlem samt til Europa-Parlamentets sekretariat.

Ifølge udbudsbetingelserne vælges kontrahenten efter flere kriterier: udelukkelses-, udvælgelses- og tilslagskriterier. Med hensyn til udvælgelseskriterier skulle den bydende godtgøre sin tidligere erfaring med evaluering af offentlig politik og økonomisk analyse af landbruget. Erfaring med tobaksområdet var et plus, men ikke en forudsætning. De bydende blev bedømt ud fra følgende tilslagskriterier: buddets kvalitet (forståelse af opgavens art og dens kontekst, teamets arbejdsstruktur, fordeling af arbejdstid og ansvar mellem teamets medlemmer og arbejdsteamets sammensætning), buddets tekniske værdi (foreslået strategi for opgavens realisering og metodologiske og tekniske forslag til at behandle de fem store evaluerings-områder) og priser.

En udvælgelseskomité bestående af syv personer gennemgik buddene og valgte COGEA's bud, da det blev anset for det økonomisk mest fordelagtige under hensyntagen til udbudsbetingelserne. Komitéens medlemmer stammede fra GD for Budget, GD for Sundhed og Forbrugerbeskyttelse og GD for Landbrug (afdelingerne for tobak, informationsnettet for landøkonomisk bogføring (INLB) og evaluering). Tilslaget fik en gunstig modtagelse i Det rådgivende Udvalg for Indkøb og Kontrakter under GD for Budget inden kontraktens undertegnelse.

Kontrakten blev tildelt COGEA, der foreslog i alt 455 arbejdsdage til et samlet beløb på 310 250EUR. Det ærede medlem kan indhente flere oplysninger i bekendtgørelsen om tildeling af ordre i Den Europæiske Unions Tidende, udgave S 89, den 8. maj 2002, under nr. 69716-2002 (3).

Styringsgruppen for tobaksevalueringen var sammensat af repræsentanter fra flere generaldirektorater i Kommissionen: GD for Budget (afdelingen for den fælles landbrugspolitik og afdelingen for evaluering), GD for Konkurrence, GD for Økonomiske og Finansielle Anliggender, GD for Sundhed og Forbrugerbeskyttelse og GD for Landbrug. Med hensyn til GD for Landbrug var følgende afdelinger repræsenteret: specialafgrøder (forvalter den fælles markedsordning for tobak), økonomiske analyser og evaluering, INLB, budget samt revision og kontrol. Styringsgruppens formandskab og sekretariat varetages af afdelingen for evaluering i GD for Landbrug, der henhører under et horisontalt direktorat, der er uafhængigt af afdelingerne for markedsforvaltning. Det er styringsgruppens mål at samle de personer, der skal behandle et dossier ud fra forskellige vinkler, hvor hver person har sine egne kompetencer og kommentarer i arbejdsgruppen. Den afdeling, der forvalter den fælles markedsordning for tobak, var i styringsgruppen repræsenteret for sit tekniske kendskab til dossieret og de markedsdata, den kunne tilføre analysen. Forvaltningsafdelingen var dog i mindretal i styringsgruppen. Spredningen i styringsgruppen muliggør en mangfoldighed af meninger og fremmer kontrahentens uafhængighed. Styringsgruppen deler ikke nødvendigvis konsulentens mening. Evalueringsrapporten er et arbejdsdokument, der kun binder dens forfatter.

Det ærede medlem kan indhente flere oplysninger om metoderne for styring af markedsevalueringen af GD for Landbrug i Guiden på følgende netsted: (http://europa.eu.int/comm/agriculture/eval/guide/cmo_en.pdf).

Som anført ovenfor blev rapporten fra december 2002 ikke accepteret af styringsgruppen, der anmodede om flere supplerende analyser. Den endelige version, der blev modtaget den 1. juli 2003, blev officielt accepteret den 25. juli 2003. Efter afslutningen af den interne registrerings- og formidlingsprocedure modtager Parlamentet en kopi. Styringsgruppen agter endvidere at foreslå, at dette dokument offentliggøres på Internet. Evalueringsrapporten skal stilles til rådighed i september 2003.

Derfor er fremsendelsen af foreløbige dokumenter og en ufuldstændig version af rapporten ikke længere nødvendig, så meget mere som fremsendelse af sådanne dokumenter ikke vil bidrage til debattens klarhed.

(1) EFT L 210 af 28.7.1998, s. 23.

(2) EFT L 215 af 30.7.1992, s. 70.

(3) Se under http://ted.publications.eu.int.